CELEX: 32012D0323
Language: mt
Date: 2012-06-22 00:00:00
Title: 2012/323/UE: Deċiżjoni ta' Implimentazzjoni tal-Kunsill tat- 22 ta’ Ġunju 2012 li tneħħi s-sospensjoni ta’ impenji mill-Fond ta' Koeżjoni għall-Ungerija

26.6.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 165/46
            
         DEĊIŻJONI TA' IMPLIMENTAZZJONI TAL-KUNSILL
   tat-22 ta’ Ġunju 2012
   li tneħħi s-sospensjoni ta’ impenji mill-Fond ta' Koeżjoni għall-Ungerija
   (2012/323/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra r-Regolament (KE) Nru 1084/2006 tal-Kunsill tal-11 ta' Lulju 2006 li jistabbilixxi Fond ta' Koeżjoni (1), u b’mod partikolari l-Artikolu 4(2) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               L-Artikolu 4 tar-Regolament (KE) Nru 1084/2006 jistipula l-kondizzjonijiet li japplikaw għall-aċċess għall-għajnuna mill-Fond ta' Koeżjoni. Taħt il-paragrafu 1 ta' dak l-Artikolu, il-Kunsill jista' jiddeċiedi li jissospendi t-totalità tal-impenji mill-Fond ta’ Koeżjoni jew parti minnhom għall-Istat Membru kkonċernat b'effett mill-1 ta' Jannar tas-sena ta' wara d-deċiżjoni ta' sospensjoni jekk ikun ġie stabbilit f'konformità mal-Artikolu 126(8) tat-Trattat dwar il-Funzjonament tal-Unjoni Ewropea (“TFUE”) li l-Istat Membru kkonċernat ma ħax azzjoni effettiva b'risposta għal Rakkomadazzjoni tal-Kunsill magħmula taħt l-Artikolu 126(7) tat-TFUE.
            
         
               (2)
            
            
               Fil-5 ta Lulju 2004, bid-Deċiżjoni 2004/918/KE dwar l-eżistenza ta’ defiċit eċċessiv fl-Ungerija (2) il-Kunsill iddeċieda, f'konformità mal-Artikolu 104(6) tat-Trattat li jistabbilixxi l-Komunità Ewropea (“TKE”) li fl-Ungerija kien hemm defiċit eċċessiv. Il-Kunsill adotta l-ewwel rakkomandazzjoni fil-5 ta' Lulju 2004, it-tieni rakkomandazzjoni fit-8 ta' Marzu 2005 u t-tielet rakkomandazzjoni fl-10 ta' Ottubru 2006, li kollha kienu indirizzati lill-Ungerija f'konformità mal-Artikolu 104(7) tat-TKE. Fis-7 ta' Lulju 2009 il-Kunsill adotta r-raba’ rakkomandazzjoni simili tagħha ("Rakkomandazzjoni tal-Kunsill tas-7 ta' Lulju 2009") bl-għan li tintemm il-qagħda ta' defiċit eċċessiv tal-gvern sa mhux aktar tard mill-2011.
            
         
               (3)
            
            
               Fl-24 ta Jannar 2012 il-Kunsill adotta d-Deċiżjoni 2012/139/UE li tistabbilixxi jekk itteħditx azzjoni effettiva mill-Ungerija b’reazzjoni għar-Rakkomandazzjoni tal-Kunsill tas-7 ta’ Lulju 2009 (3) f'konformità mal-Artikolu 126(8) tat-TFUE, li stabbilixxiet li l-Ungerija ma kinitx ħadet azzjoni effettiva biex tikkoreġi d-defiċit eċċessiv tal-gvern b'risposta għar-Rakkomandazzjoni tal-Kunsill tas-7 ta' Lulju 2009 fil-perjodu stipulat fiha.
            
         
               (4)
            
            
               Fit-13 ta' Marzu 2012, b'Deċiżjoni ta' Implimentazzjoni 2012/156/UE li tissospendi l-impenji mill-Fond tal-Koeżjoni għall-Ungerija b’effett mill- 1 ta’ Jannar 2013 (4), il-Kunsill iddeċieda li jissospendi parti mill-impenji mill-Fond ta' Koeżjoni b'effett mill-1 ta' Jannar 2013 f'konformità mal-Artikolu 4 tar-Regolament (KE) Nru 1084/2006. Id-deċiżjoni dwar l-ammont ta' impenji tal-Fond ta’ Koeżjoni li se jkunu sospiżi bl-għan li jiġi żgurat li s-sospensjoni tkun kemm effettiva kif ukoll proporzjonata, filwaqt li titqies il-qagħda ekonomika globali attwali fl-Unjoni u l-importanza relattiva tal-Fond ta’ Koeżjoni għall-ekonomija tal-Istat Membru kkonċernat. Il-Kunsill qies xieraq, fil-każ tal-ewwel applikazzjoni tal-Artikolu 4(1) tar-Regolament (KE) Nru 1084/2006 għal Stat Membru partikolari, jiġifieri l-Ungerija, li l-ammont ikun iffissat għal 50 % tal-allokazzjoni tal-Fond ta’ Koeżjoni għall-2013, mingħajr ma jinqabeż il-livell massimu ta' 0,5 % tal-PDG nominali ta’ dak l-Istat Membru kif previst mis-servizzi tal-Kummissjoni. Għalhekk, il-Kunsill iddeċieda li jissospendi EUR 495 184 000 f'impenji mill-Fond ta’ Koeżjoni għall-Ungerija b'effett mill-1 ta' Jannnar 2013.
            
         
               (5)
            
            
               Ukoll fit-13 ta’ Marzu, il-Kunsill ħareġ rakkomandazzjoni riveduta għall-Ungerija f'konformità mal-Artikolu 126(7) tat-TFUE (“Rakkomandazzjoni tal-Kunsill tat-13 ta' Marzu 2012”), li tiffissa l-2012 bħala l-iskadenza biex tintemm il-qagħda ta' defiċit eċċessiv tal-gvern. Speċifikament, ġie rrakkomandat lill-Ungerija biex tagħmel sforz fiskali addizzjonali ta' mill-inqas 0,5 % tal-PDG, abbażi tal-ispeċifikazzjoni u l-implimentazzjoni ulterjuri ta’ miżuri ta' konsolidament ta' natura strutturali, biex tiżgura l-ksib tal-mira tad-defiċit għall-2012 ta' 2,5 % tal-PDG; talloka l-gwadanji possibbli mhux previsti għat-titjib tal-bilanċ nominali; tieħu l-miżuri addizzjonali ta' natura strutturali li jkunu meħtieġa sabiex tiżgura li d-defiċit fl-2013 jibqa' ferm inqas mil-limitu tat-3 % tal-PDG; u tinkorpora biżżejjed dispożizzjonijiet ta’ riżerva fil-liġijiet dwar il-baġit li ġejjin. Fl-istess waqt, il-Kunsill issottolinja li l-aġġustament baġitarju għandu jikkontribwixxi biex jibda jsir tnaqqis fil-proporzjon tad-dejn tal-gvern u li għandu bżonn ikun appoġġat bit-titjib propost fil-qafas ta' governanza fiskali.
            
         
               (6)
            
            
               Fit-23 ta' April 2012, l-Ungerija ppreżentat l-aġġornament annwali tagħha tal-programm ta' konverġenza tagħha li jissottolinja l-istrateġija baġitarja tagħha biex tiżgura l-korrezzjoni sostenibbli tad-defiċit eċċessiv sal-iskadenza tal-2012. Il-miri uffiċjali ta’ defiċit u l-isforzi fiskali ppjanati jikkonformaw mar-Rakkomandazzjoni tal-Kunsill tat-13 ta' Marzu 2012. Il-programm jikkonferma l-objettiv preċedenti għal terminu medju ta' 1,5 % tal-PDG, li huwa ppjanat li jikseb sal-2013. Skont l-aġġornament, id-dejn pubbliku qiegħed kontinwament jitnaqqas matul il-perjodu tal-programm għal 77 % tal-PDG fl-2013 u taħt it-73 % tal-PDG fl-2015. Fir-rigward tar-riforma tal-governanza fiskali, l-awtoritajiet ħabbru li se jippreżentaw l-emendi meħtieġa lill-Parlament matul is-sessjoni tar-Rebbiegħa.
            
         
               (7)
            
            
               Abbażi ta’ informazzjoni disponibbli għall-pubbliku, il-Kummissjoni kkonkludiet, fil-Komunikazzjoni tagħha tat-30 ta' Mejju 2012, li l-Ungerija ħadet l-azzjoni korrettiva meħtieġa, li tirrappreżenta progress adegwat lejn il-korrezzjoni tad-defiċit eċċessiv. B'mod partikolari, id-defiċit tal-baġit huwa mistenni li jilħaq it-2,5 % tal-PDG fl-2012 u jibqa' ferm inqas mit-3 % tal-valur ta' referenza tal-PDG fl-2013, kif ġie rrakkomandat mill-Kunsill f'Marzu. Speċifikament, meta titqies ukoll l-informazzjoni kollha disponibbli għall-pubbliku pprovduta mill-Gvern minn nofs Marzu 'l hawn, id-defiċit tal-2013 huwa previst mis-servizzi tal-Kummissjoni li se jilħaq 2,7 % tal-PDG. B’kont meħud ukoll tal-effett tar-reviżjonijiet għat-tkabbir potenzjali tal-PDG u d-devjazzjoni prevista minn elastiċitajiet standard tat-taxxa, l-isforz fiskali fl-2012 jista' jitqies ġeneralment konformi ma' dak li kien meħtieġ. L-użu ta' introjti mhux previsti u l-inkorporazzjoni ta' biżżejjed dispożizzjonijiet ta’ riżerva fil-baġits li ġejjin għad iridu jiġu provati. Abbażi tal-previżjoni tar-Rebbiegħa għall-2012, id-dejn ġenerali tal-gvern huwa mistenni li jonqos għal 78,5 % tal-PDG fl-2012 u li jonqos kemxejn iktar fl-2013. Fl-aħħar, sar xi progress fit-titjib tal-qafas ta' governanza fiskali, iżda r-riformi importanti għad iridu jiġu mfassla u adottati qabel ma tispiċċa s-sessjoni tar-rebbiegħa tal-Parlament. F'dan il-kuntest u wkoll fid-dawl ta’ data agħar milli mistenni dwar it-tkabbir għall-ewwel tliet xhur tas-sena, il-Kummissjoni se tkompli b’monitoraġġ mill-qrib tal-iżviluppi baġitarji fl-Ungerija.
            
         
               (8)
            
            
               Ġeneralment, l-Ungerija ħadet l-azzjoni korrettiva meħtieġa b'risposta għar-Rakkomandazzjoni tal-Kunsill tat-13 ta' Marzu 2012 biex tikkoreġi d-defiċit eċċessiv sal-iskadenza stipulata mill-Kunsill. Għalhekk, id-Deċiżjoni ta' Implimentazzjoni 2012/156/UE li tissospendi parti mill-impenji mill-Fond ta’ Koeżjoni għandha tiġi abrogata.
            
         
               (9)
            
            
               Jekk, fi kwalunkwe mument, qabel l-abrogazzjoni tad-deċiżjoni dwar l-eżistenza ta' defiċit eċċessiv taħt l-Artikolu 126(12) tat-TFUE, l-azzjoni meħuda tkun qed tirriżulta bħala inadegwata, il-Kunsill għandu, fuq rakkomandazzjoni tal-Kummissjoni, jadotta Deċiżjoni ġdida taħt l-Artikolu 126(8) tat-TFUE. F’tali każ, huwa jista’, fuq proposta mill-Kummissjoni, jadotta deċiżjoni li tissospendi l-impenji tal-Fond ta’ Koeżjoni,
            
         ADOTTA DIN ID-DEĊIŻJONI:
   Artikolu 1
   Is-sospensjoni parzjali tal-impenji mill-Fond ta' Koeżjoni għall-Ungerija stabbiliti fid-Deċiżjoni ta' Implimentazzjoni 2012/156/UE hija b’dan imneħħija.
   Artikolu 2
   Din id-Deċiżjoni hija indirizzata lill-Ungerija.
   
      Magħmul fil-Lussemburgu, it-22 ta’ Ġunju 2012.
      
         
            Għall-Kunsill
         
         
            Il-President
         
         M. VESTAGER
      
   
   
      (1)  ĠU L 210, 31.7.2006, p. 79.
   
      (2)  ĠU L 389, 30.12.2004, p. 27.
   
      (3)  ĠU L 66, 6.3.2012, p. 6.
   
      (4)  ĠU L 78, 17.3.2012, p. 19.